REPUBLIKA HRVATSKA

ZADARSKA ŽUPANIJA

OPĆINA JASENICE

Općinsko vijeće

KLASA:

URBROJ:

Jasenice,

Na temelju članka 50. stavka 2. Zakona o proračunu („Narodne novine“ broj 144/21) i članka 30. Statuta Općine Jasenice („Glasnik Općine Jasenice“ broj 1/18, 8/18, 1/21, 3/21 – pročišćeni tekst), Općinsko vijeće Općine Jasenice na svojoj \_. sjednici, održanoj dana \_. \_ 2025. godine, donijelo je

**ODLUKU**

**o uvođenju Riznice Općine Jasenice**

**Članak 1.**

Ovom Odlukom uređuje se Riznica Općine Jasenice (u nastavku: Riznica) na razini proračuna i proračunskog korisnika Općine Jasenice utvrđenih u Registru proračunskih i izvanproračunskih korisnika kao sustav upravljanja tijekovima proračunskih sredstava koji se temelji na jedinstvenom računovodstveno–informacijskom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanje poslovanja preko jedinstvenog računa Riznice.

**Članak 2.**

Riznica je cjeloviti sustav u kojemu se u skladu sa Zakonom o proračunu, ovom Odlukom i drugim propisima, obavljaju poslovi koji se odnose na pripremu, izvršavanje i konsolidaciju Proračuna Općine Jasenice i financijskih planova proračunskog korisnika, proračunsko računovodstvo i računovodstvo proračunskog korisnika, upravljanje platnim prometom općinskog proračuna i upravljanje javnim dugom.

**Članak 3.**

Riznica informacijski obuhvaća dva međusobno povezana dijela:

* plan proračuna - plan proračuna čine prihodi i primici, te rashodi i izdaci raspoređeni prema proračunskim klasifikacijama i
* glavnu knjigu koja sadrži knjigovodstvene i pomoćne evidencije.

**Članak 4.**

Sustav glavne knjige riznice čini sustavna evidencija transakcija i poslovnih događaja prihoda, primitaka, izdataka i drugih plaćanja te stanja imovine, obveza i izvora vlasništva.

Glavna knjiga Riznice vodi se u Jedinstvenom upravnom odjelu Općine Jasenice, Odsjek za poreze, financije i proračun.

**Članak 5.**

Glavna knjiga zajedno s jedinstvenim računom riznice osnova je sustava upravljanja javnim izdacima.

**Članak 6.**

Jedinstveni račun riznice je račun koji služi za primanje, čuvanje, plaćanje i prijenos svih prihoda, primitaka, izdataka i drugih plaćanja proračuna i proračunskog korisnika.

Jedinstveni račun riznice je instrument upravljanja likvidnošću općinskog proračuna putem kojeg se upravlja transakcijama prema mjestu nastanka događaja (glavna knjiga proračuna i proračunskog korisnika), te omogućava provođenje financijske kontrole na razini Riznice.

**Članak 7.**

Svi prihodi i primici proračuna i proračunskog korisnika uplaćuju se u korist jedinstvenog računa riznice, uključujući i prihode koje proračunski korisnik ostvaruje po posebnim propisima ili od obavljanja poslova na tržištu i u tržišnim uvjetima koji se ne financiraju iz proračuna.

Sva plaćanja unutar Riznice prema dobavljačima proračunskog korisnika izvršavaju se izravno, na temelju zahtjeva proračunskog korisnika Riznice za plaćanje, putem jedinstvenog računa.

Transakcije i poslovni događaji u glavnoj knjizi proračunskog korisnika moraju biti usklađeni sa sadržajem i iznosom transakcija i poslovnih događaja sustava glavne knjige riznice, osim onih koji se vežu za državnu riznicu.

Za sva poslovanja i transakcije unutar same Riznice koriste se vjerodostojne knjigovodstvene i elektroničke isprave.

**Članak 8.**

Informacijski sustav Riznice primjenjivat će se od 1. siječnja 2026. godine.

Proračunski korisnik obvezan je zatvoriti svoje žiro račune s 31.12.2025. godine, odnosno od uključivanja u Riznicu, a sredstva koja se nalaze na računu obvezan je uplatiti u Proračun Općine Jasenice.

**Članak 9.**

Ovlašćuje se Općinski načelnik Općine Jasenice za donošenje Odluke o sustavu glavne knjige Riznice te načinu vođenja jedinstvenog računa Riznice, kojom se uređuje sustav glavne knjige Riznice, prikupljanje i naplata javnih prihoda, kontrola i upravljanje javnim rashodima, funkcioniranje jedinstvenog računa Riznice i službeni dokumenti koji prate uspostavu cijelog sustava, kao i ostalih provedbenih akata u svrhu potpunog uvođenja sustava Riznice.

**Članak 10.**

Obveza uplate vlastitih prihoda proračunskog korisnika u Proračun Općine Jasenice utvrdit će se Odlukom o izvršavanju Proračuna.

**Članak 11.**

Način izvršavanja proračuna u okviru Riznice, a osobito način plaćanja, ovlaštenja i obveze proračunskog korisnika u postupku plaćanja, te druga pitanja vezana za općinski proračun pobliže se uređuju Odlukom o izvršavanju Proračuna Jasenice.

**Članak 12.**

Ova Odluka stupa na snagu osmog dana od dana objave u „Glasniku Općine Jasenice“, a sustav Riznice u potpunosti se uspostavlja 1. siječnja 2026. godine.

**Predsjednica Općinskog vijeća**

**Anamarija Maruna**